จงเสนอไอเดีย อนาคตรายได้ใหม่ของกลุ่ม Zen คือสินค้ากลุ่มใด
ผู้บริโภคหลายคนน่าจะรู้จักร้านอาหาร Zen เพราะเป็นหนึ่งในร้านอาหารญี่ปุ่นที่มีสาขามากเป็นอันดับต้นๆ ของไทย แต่หลายคนอาจยังไม่รู้ว่า Zen ไม่ได้เป็นเจ้าของแค่ร้านเดียว เพราะมีถึง 13 แบรนด์ รวม 242 สาขา ทั้งร้านอาหารไทย และญี่ปุ่นที่ทางกลุ่มบริหารอยู่ ไม่ว่าจะเป็นตำมั่ว, Musha, Sushi Cyu, AKA และ On The Table เป็นต้น

แม้การทำตลาดร้านอาหารนั้นยังมีอนาคตที่สดใสอยู่ ผ่านมูลค่าตลาดร้านอาหารญี่ปุ่นที่ 18,000 ล้านบาท กับร้านอาหารอีสานที่ 16,000 ล้านบาท และทั้งคู่ยังเติบโตอย่างต่อเนื่อง แต่กลุ่ม Zen ก็ไม่สามารฝากความหวังไว้แค่ธุรกิจร้านอาหารได้ หากอยากเติบโตจนมีรายได้ 10,000 ล้านบาทภายใน 5 ปีจากนี้
และกลายเป็นโจทย์ใหญ่ของ “บุญยง ตันสกุล” ประธานเจ้าหน้าที่บริหารคนใหม่ (รับตำแหน่ง 1 มิ.ย. 2561) ที่ต้องหาสินค้า และบริการใหม่ๆ มาช่วยดันยอดขาย และสิ่งที่ทางกลุ่มจะทุ่มสุดตัวหลังจากนี้คือ การรุกตลาดสินค้าบริโภคภายใต้แบรนด์ “ตำมั่ว” โดยมีน้ำปลาร้า กับแจ่วบองบรรจุขวดเป็นสินค้าหลัก

อะไรที่ใช้แล้วหมดไปย่อมขายได้ตลอด
“ที่เราตัดสินใจรุกสินค้าบริโภคภายใต้แบรนด์ “ตำมั่ว” เพราะตอนนี้ลูกค้าที่มารับประทานอาหารที่ร้านก็ซื้อกลับบ้านไปเยอะ และถามว่าซื้อที่ไหนได้อีกนอกจากที่ร้าน ดังนั้นเพื่อตอบโจทย์ลูกค้าให้ได้มากขึ้น กลุ่ม Zen จึงรุกตลาดนี้เต็มตัวเพื่อเป็นหนึ่งในฟันเฟืองขับเคลื่อนรายได้สู่ 10,000 ล้านบาทใน 5 ปีข้างหน้า” บุญยง กล่าว
อย่างไรก็ตามการรุกตลาดสินค้าเครื่องปรุงรสนั้นจำเป็นต้องลงทุนทั้งสายการผลิต, ระบบขนส่ง รวมถึงช่องทางกระจายสินค้า ทำให้กลุ่ม Zen เตรียมยื่นไฟลิ่งช่วงปลายปี 2561 เพื่อเข้าจดทะเบียนในตลาดหลักทรัพย์ และพร้อมให้บุคคลภายนอกเข้ามาลงทุนในปี 2562 เป็นต้นไป

สำหรับเป้าหมายของฝั่งธุรกิจค้าปลีกกลุ่มสินค้าเครื่องปรุงรส ทางบริษัทยังไม่ตั้งเป้าไว้ชัดเจนในเรื่องตัวเลข แต่ต้องการขยายช่องทางจำหน่ายไปยังห้างสรรพสินค้าต่างๆ รวมถึงส่งออกไปต่างประเทศ และขาย Online ด้วย โดยชูเรื่องความสะอาด และผลิตภัณฑ์ได้มาตรฐานอย. พร้อมเชื่อว่าสินค้าอะไรที่ใช้แล้วหมดไปย่อมขายได้ตลอดเวลา
เดินเกมเฟรนไชส์ช่วยขยายอาณาจักร Zen
ขณะเดียวกันในเป้าหมายรายได้ 10,000 ล้านบาทภายใน 5 ปี กลุ่ม Zen ยังเตรียมขยายหน้าร้านรวมถึงร้านอาหารใหม่ๆ เพื่อเสริมแกกร่งพอร์ทรายได้ ผ่านการเดินเกมทั้งเปิดร้านใหม่เอง และขายเฟรนไชส์ให้กับผู้สนใจที่อยากเข้ามาร่วมทำธุรกิจกับบริษัท

“ตอนนี้เรามีหน้าร้านรวมทุกแบรนด์ถึง 242 สาขา แบ่งเป็นที่เราบริหารเอง 100 สาขา และที่เหลือขายให้เฟรนไชส์ หรือคิดเป็น 40:60 แต่ภายในเป้าหมาย 5 ปี เราต้องการขยายขยายสาขาเป็น 700 สาขา แบ่งเป็นเราบริหารเอง 200 สาขา และขายเฟรนไชส์ 500 สาขา หรือคิดเป็น 30:70”
ทั้งนี้บริษัทคาดการณ์ว่าการปรับปรุงหน้าร้าน และขยายสาขา รวมถึงลงทุนเรื่อง Operation อื่นๆ หลังจากนี้ต้องใช้งบประมาณ 300-500 ล้านบาท ส่วนเป้าหมายในปีนี้ตั้งเป้ารายได้เติบโต 25% และผ่านมาเกือบ 5 เดือนแรกยังสามารถทำได้ดี เพราะกำลังซื้อเริ่มกลับมา รวมถึงนักท่องเที่ยวเข้ามาประเทศไทยมากขึ้นเช่นกัน